Μπάμιες λαδερές, αλλά ως σάλτσα για πατάτες τηγανητές
Μεζές αξέχαστος οι σαλτσάτες μπάμιες με τις τηγανητές πατάτες που δοκιμάσαμε στην Κρήτη. Το ίδιο πιάτο μπορείτε να το φτιάξετε και με φασολάκια. Σηκώνει πολλή τσικουδιά ή κρασί.
1 κιλό μπάμιες φρέσκες (αφαιρούμε με  μαχαιράκι μόνο την άκρη του κοτσανιού τους και όχι περιμετρικά το «καπελάκι» τους), 1 μεγάλο ξερό κρεμμύδι, πολύ ψιλοκομμένο, 1 μεγάλη πιπεριά Φλωρίνης, πολύ ψιλοκομμένη, 1 κιλό ώριμες ντομάτες, τριμμένες, 300 ml ελαιόλαδο (για το τηγάνισμα) + 150 ml επιπλέον για το μαγείρεμα, αλάτι, φρεσκοτριμμένο πιπέρι, λίγη ξερή ρίγανη, για το σερβίρισμα
Για να ετοιμάσουμε τις μπάμιες λαδερές, αλλά ως σάλτσα για πατάτες τηγανητές, σε μια φαρδιά και ρηχή κατσαρόλα ζεσταίνουμε τα 300 ml ελαιόλαδο σε χαμηλή φωτιά και «τηγανίζουμε» τις μπάμιες για 15-20  λεπτά, ώστε να εξουδετερωθεί η «χάχλα», η βλέννα στο εσωτερικό τους, και να γίνουν κάπως σκληρές και σκούρες.  Τις βγάζουμε με τρυπητή κουτάλα και τις αφήνουμε να  στραγγίξουν για 15 λεπτά σε ένα σουρωτήρι τοποθετημένο πάνω από μεγάλο μπολ.Πετάμε το λάδι και σκουπίζουμε την κατσαρόλα.Ζεσταίνουμε εκεί τα 150 ml ελαιόλαδο σε μέτρια φωτιά και τσιγαρίζουμε το κρεμμύδι και την πιπεριά Φλωρίνης για 3-4 λεπτά, μέχρι να μαραθούν.Ρίχνουμε την  ντομάτα και αλατοπίπερο και σιγοβράζουμε για περίπου 20 λεπτά, μέχρι να αρχίσει  να δένει η σάλτσα.Τότε προσθέτουμε τις μπάμιες και μαγειρεύουμε για περίπου 20 λεπτά, πάντα σε χαμηλή φωτιά, μέχρι να γίνουν και να μείνει μια δεμένη λαδερή σάλτσα.Αποσύρουμε από τη φωτιά και αφήνουμε να γίνει το φαγητό χλιαρό.Για να σερβίρουμε, ρίχνουμε δύο δόσεις με κουτάλα της σούπας πάνω από τηγανητές  πατάτες (ή τηγανητά κολοκυθάκια και μελιτζάνες), πασπαλίζουμε με ξερή ρίγανη και σερβίρουμε.
Μπάμιες,Ντομάτα